b'\n_START_ARTICLE_\nIvo Josipovi\xc4\x87\n_START_PARAGRAPH_\nIvo Josipovi\xc4\x87 (s\xc3\xbcndinud 28. augustil 1957 Zagrebis) on Horvaatia poliitik, \xc3\xb5igusteadlane ja helilooja, kes oli 18. veebruarist 2010 kuni 18. veebruarini 2015 Horvaatia president._NEWLINE_Ta l\xc3\xb5petas 1980. aastal Zagrebi \xc3\x9clikooli \xc3\xb5igusteaduskonna, 1985 sai magistri- ja 1994 doktorikraadi kriminaal\xc3\xb5iguse alal. Aastal 1984 asus ta t\xc3\xb6\xc3\xb6le Zagrebi \xc3\xbclikooli \xc3\xb5ppej\xc3\xb5una. Ta on t\xc3\xb6\xc3\xb6tanud professori ja uurijana ka mitmes v\xc3\xa4lismaa \xc3\xbclikoolis._NEWLINE_Ivo Josipovi\xc4\x87 on \xc3\xb5ppinud ka Zagrebi muusikaakadeemias, mille l\xc3\xb5petas kompositsiooni erialal aastal 1983. Aastatel 1987\xe2\x80\x932004 oli ta muusikaakadeemia \xc3\xb5ppej\xc3\xb5ud. Ta on loonud umbes 50 helit\xc3\xb6\xc3\xb6d ja p\xc3\xa4lvinud nende eest mitu rahvusvahelist auhinda. Alates 1991. aastast on ta Zagrebi muusikabiennaali direktor._NEWLINE_Ivo Josipovi\xc4\x87 kuulub Horvaatia Sotsiaaldemokraatlikku Parteisse. Alates 22. detsembrist 2003 on ta Horvaatia parlamendi liige._NEWLINE_Juulis 2009 sai temast sotsiaaldemokraatide presidendikandidaat. 27. detsembril 2009 peetud presidendivalimiste esimeses voorus sai ta 32,4% h\xc3\xa4\xc3\xa4ltest. Teises voorus 10. jaanuaril 2010 oli ta vastamisi esimeses voorus 14,8% h\xc3\xa4\xc3\xa4ltest saanud s\xc3\xb5ltumatu Zagrebi linnapea Milan Bandi\xc4\x87iga ja valiti 60,26%-ga h\xc3\xa4\xc3\xa4ltest Horvaatia kolmandaks presidendiks.'